title: Rozhodnutie Rady (EÚ) 2017/1225 zo 16. júna 2017, ktorým sa zrušuje rozhodnutie 2010/288/EÚ o existencii nadmerného deficitu v Portugalsku

text:
               7.7.2017

               SK

               Úradný vestník Európskej únie

               L 174/19

         ROZHODNUTIE RADY (EÚ) 2017/1225
   zo 16. júna 2017,
   ktorým sa zrušuje rozhodnutie 2010/288/EÚ o existencii nadmerného deficitu v Portugalsku
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 126 ods. 12,
   so zreteľom na odporúčanie Európskej komisie,
   keďže:

               (1)

               Rada na základe odporúčania Komisie rozhodla 2. decembra 2009 rozhodnutím 2010/288/EÚ (1) podľa článku 126 ods. 6 zmluvy, že v Portugalsku existuje nadmerný deficit. Rada poukázala na to, že deficit verejných financií plánovaný na rok 2009 predstavoval 5,9 % HDP, čím prekročil referenčnú hodnotu 3 % HDP stanovenú v zmluve. Hrubý verejný dlh (ktorý je od roku 2005 nad referenčnou hodnotou 60 % HDP stanovenou v zmluve) mal podľa predpovede dosiahnuť v roku 2009 úroveň 74,5 % HDP.

               (2)

               V súlade s článkom 126 ods. 7 zmluvy a článkom 3 ods. 4 nariadenia Rady (ES) č. 1467/97 (2) Rada na základe odporúčania Komisie 2. decembra 2009 adresovala Portugalsku odporúčanie, aby najneskôr do roku 2013 odstránilo nadmerný deficit. Rada zároveň stanovila lehotu na prijatie účinných opatrení do 2. júna 2010.

               (3)

               Rada poskytla Portugalsku finančnú pomoc (3) v nadväznosti na žiadosť portugalských orgánov o finančnú pomoc od Únie, členských štátov, ktorých menou je euro, a od Medzinárodného menového fondu (MMF). Memorandum o porozumení týkajúce sa podmienenosti osobitnej hospodárskej politiky medzi Komisiou a portugalskými orgánmi bolo podpísané 17. mája 2011. Rada následne na základe článku 126 ods. 7 zmluvy adresovala Portugalsku dve nové odporúčania 9. októbra 2012 a 21. júna 2013, ktorými sa predĺžila lehota na nápravu nadmerného deficitu do roku 2014 a do roku 2015. Rada v obidvoch prípadoch dospela k názoru, že Portugalsko prijalo účinné opatrenia, avšak vyskytli sa neočakávané nepriaznivé hospodárske udalosti so zásadnými nepriaznivými následkami pre verejné financie. V súlade s článkom 10 ods. 2 písm. a) nariadenia Európskeho parlamentu a Rady (EÚ) č. 472/2013 (4) bolo Portugalsko oslobodené od požiadavky podávať samostatné správy v rámci postupu pri nadmernom deficite a podávalo správy v rámci svojho programu makroekonomických úprav (5).

               (4)

               V súlade s článkom 126 ods. 8 zmluvy Rada 12. júla 2016 rozhodla, že Portugalsko neprijalo účinné opatrenia v reakcii na odporúčanie Rady z 21. júna 2013. Rada 8. augusta 2016 v súlade s článkom 126 ods. 9 zmluvy prijala rozhodnutie upozorniť Portugalsko, aby prijalo opatrenia na zníženie deficitu považované za nevyhnutné na odstránenie nadmerného deficitu, pričom na túto nápravu stanovila novú lehotu do roku 2016. Rada zároveň stanovila lehotu na prijatie účinných opatrení do 15. októbra 2016.

               (5)

               Komisia 16. novembra 2016 dospela k záveru, že Portugalsko prijalo účinné opatrenia v súlade s rozhodnutím Rady z 8. augusta 2016 podľa článku 126 ods. 9 zmluvy.

               (6)

               Podľa článku 4 Protokolu o postupe pri nadmernom deficite pripojeného k zmluvám Komisia poskytuje štatistické údaje na účely uplatňovania tohto postupu. Ako súčasť uplatňovania uvedeného protokolu majú členské štáty oznamovať štatistické údaje o deficite verejných financií a verejnom dlhu, ako aj o iných súvisiacich ukazovateľoch dvakrát ročne, a to pred 1. aprílom a pred 1. októbrom, v súlade s článkom 3 nariadenia Rady (ES) č. 479/2009 (6).

               (7)

               Rada má na základe oznámených štatistických údajov prijať rozhodnutie o zrušení rozhodnutia o existencii nadmerného deficitu. Okrem toho by sa rozhodnutie o existencii nadmerného deficitu malo zrušiť len vtedy, keď Komisia vo svojich prognózach uvádza, že deficit v prognózovanom období neprekročí referenčnú úroveň 3 % HDP stanovenú v zmluve (7).

               (8)

               Na základe údajov, ktoré poskytla Komisia (Eurostat) v súlade s článkom 14 nariadenia (ES) č. 479/2009 v nadväznosti na oznámenie Portugalska z apríla 2017 a na základe programu stability na roky 2017 – 2021 a prognózy Komisie z jari 2017 sú oprávnené tieto závery:

                           —

                           Deficit verejných financií v roku 2015 dosiahol 4,4 % HDP (3,1 % HDP bez jednorazových opatrení) a následne v roku 2016 klesol na 2,0 % HDP (2,3 % HDP bez jednorazových opatrení). V porovnaní s cieľmi stanovenými v rozpočte na rok 2016 bolo znižovanie deficitu v roku 2016 predovšetkým dôsledkom obmedzovania bežných výdavkov (– 0,9 % HDP), a to najmä medzispotreby, a nedostatočnej realizácie kapitálových výdavkov (– 0,5 % HDP), ktorou sa viac než vykompenzovali výpadky príjmov (1,1 % HDP) v oblasti daňových i nedaňových príjmov.

                           —

                           Podľa programu stability na roky 2017 – 2021, ktorý predložila portugalská vláda 28. apríla 2017, by mal deficit verejných financií v roku 2017 klesnúť na 1,5 % HDP a v roku 2018 na 1,0 % HDP. Podľa prognózy Komisie z jari 2017 by mal deficit v roku 2017 dosiahnuť úroveň 1,8 % HDP a v roku 2018 úroveň 1,9 % HDP, čo znamená, že v prognózovanom období by teda mal zotrvať pod referenčnou hodnotou 3 % HDP. Uvedené prognózy neobsahujú potenciálny vplyv opatrení na podporu bánk, ktoré by zvýšili deficit a ktoré nemajú ohrozovať trvalé znižovanie deficitu.

                           —

                           Štrukturálne saldo, čo je saldo verejných financií upravené podľa hospodárskeho cyklu a očistené od jednorazových a iných dočasných opatrení, sa v roku 2016 zlepšilo o 0,3 % HDP.

                           —

                           Pomer hrubého verejného dlhu k HDP narástol v roku 2016 na 130,4 % (oproti 129 % v roku 2015) v dôsledku zosúladenia dlhu a deficitu, na základe ktorého došlo k zvýšeniu dlhu. V prognóze Komisie z jari 2017 sa predpokladá, že v dôsledku primárnych prebytkov pomer dlhu klesne na 128,5 % v roku 2017 a na 126,2 % v roku 2018.

               (9)

               V súlade s článkom 126 ods. 12 zmluvy sa má rozhodnutie Rady o existencii nadmerného deficitu zrušiť, ak sa podľa názoru Rady v príslušnom členskom štáte nadmerný deficit napravil.

               (10)

               Podľa názoru Rady bol nadmerný deficit v Portugalsku napravený, a preto by sa rozhodnutie 2010/288/EÚ malo zrušiť.

               (11)

               Portugalsko od roku 2017, ktorý je rokom nasledujúcim po náprave nadmerného deficitu, podlieha preventívnej časti Paktu stability a rastu a malo by primeraným tempom postupovať smerom k svojmu strednodobému rozpočtovému cieľu, a to vrátane dodržiavania referenčnej hodnoty pre výdavky a dodržiavania dlhového kritéria v súlade s článkom 2 ods. 1a nariadenia (ES) č. 1467/97,

         PRIJALA TOTO ROZHODNUTIE:
   Článok 1
   Z celkového posúdenia vyplýva, že situácia nadmerného deficitu v Portugalsku sa napravila.
   Článok 2
   Rozhodnutie 2010/288/EÚ sa týmto zrušuje.
   Článok 3
   Toto rozhodnutie je určené Portugalskej republike.

      V Luxemburgu 16. júna 2017

            Za Radu

            predseda

         E. SCICLUNA

      (1)  Rozhodnutie Rady 2010/288/EÚ z 2. decembra 2009 o existencii nadmerného deficitu v Portugalsku (Ú. v. EÚ L 125, 21.5.2010, s. 44).

      (2)  Nariadenie Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (Ú. v. ES L 209, 2.8.1997, s. 6).

      (3)  Vykonávacie rozhodnutie Rady 2011/344/EÚ zo 17. mája 2011 o poskytnutí finančnej pomoci Únie Portugalsku (Ú. v. EÚ L 159, 17.6.2011, s. 88).

      (4)  Nariadenie Európskeho parlamentu a Rady (EÚ) č. 472/2013 z 21. mája 2013 o sprísnení hospodárskeho a rozpočtového dohľadu nad členskými štátmi v eurozóne, ktoré majú závažné ťažkosti v súvislosti so svojou finančnou stabilitou, alebo im takéto ťažkosti hrozia (Ú. v. EÚ L 140, 27.5.2013, s. 1).

      (5)  Všetky dokumenty týkajúce sa postupu pri nadmernom deficite sa nachádzajú na adrese: https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/excessive-deficit-procedures-overview_en

      (6)  Nariadenie Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (Ú. v. EÚ L 145, 10.6.2009, s. 1).

      (7)  V súlade so „Špecifikáciami implementácie Paktu stability a rastu a usmerneniami k forme a obsahu programov stability a konvergenčných programov“, ktoré Hospodársky a finančný výbor prijal 5. júla 2016 a ktoré sú k dispozícii na adrese: http://ec.europa.eu/economy_finance/economic_governance/sgp/legal_texts/index_en.htm.


title: 2007/420/ES: Rozhodnutie Rady z  11. júna 2007 , ktorým sa vymenúva člen správnej rady Európskeho úradu pre bezpečnosť potravín

text:
               19.6.2007

               SK

               Úradný vestník Európskej únie

               L 157/17

      ROZHODNUTIE RADY

   z 11. júna 2007,
   ktorým sa vymenúva člen správnej rady Európskeho úradu pre bezpečnosť potravín
   (2007/420/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 25 ods. 1,
   so zreteľom na zoznam kandidátov, ktorý Rade predložila Komisia Európskych spoločenstiev,
   so zreteľom na názory vyjadrené Európskym parlamentom,
   keďže:

               (1)

               Je mimoriadne dôležité zabezpečiť nezávislosť, vysokú vedeckú kvalitu, transparentnosť a efektívnosť Európskeho úradu pre bezpečnosť potravín (ďalej len „úrad“). Nevyhnutná je tiež spolupráca s členskými štátmi.

               (2)

               Miesto člena správnej rady úradu vymenovaného do 30. júna 2008 sa uvoľnilo v dôsledku jeho odstúpenia.

               (3)

               Preskúmali sa jednotlivé kandidatúry s cieľom vymenovať nového člena správnej rady na základe dokumentácie poskytnutej Komisiou a na základe stanoviska Európskeho parlamentu tak, aby sa zabezpečila čo najvyššia úroveň kvalifikácie, široký rozsah príslušných odborných schopností, napríklad v oblasti riadenia a verejnej správy, a čo najširšie možné geografické rozmiestnenie v rámci Únie,

         ROZHODLA TAKTO:
   Článok 1
   Pán Milan POGAČNIK sa týmto vymenúva za člena správnej rady Európskeho úradu pre bezpečnosť potravín na obdobie od 1. júla 2007 do 30. júna 2008.
   Článok 2
   Toto rozhodnutie sa uverejní v Úradnom vestníku Európskej únie.

      V Luxemburgu 11. júna 2007

            Za Radu

            predseda

         H. SEEHOFER

      (1)  Ú. v. ES L 31, 1.2.2002, s. 1. Nariadenie naposledy zmenené a doplnené nariadením Komisie (ES) č. 575/2006 (Ú. v. EÚ L 100, 8.4.2006, s. 3).


title: 2010/535/EÚ: Rozhodnutie Európskeho parlamentu z  5. mája 2010 o účtovnej závierke Európskej železničnej agentúry za rozpočtový rok 2008

text:
               25.9.2010

               SK

               Úradný vestník Európskej únie

               L 252/181

         ROZHODNUTIE EURÓPSKEHO PARLAMENTU
   z 5. mája 2010
   o účtovnej závierke Európskej železničnej agentúry za rozpočtový rok 2008
   (2010/535/EÚ)
   EURÓPSKY PARLAMENT,
   so zreteľom na konečnú ročnú účtovnú závierku Európskej železničnej agentúry za rozpočtový rok 2008,
   so zreteľom na správu Dvora audítorov o overení ročnej účtovnej závierky Európskej železničnej agentúry za rozpočtový rok 2008 spolu s odpoveďami agentúry (1),
   so zreteľom na odporúčanie Rady zo 16. februára 2010 (5827/2010 – C7-0061/2010),
   so zreteľom na článok 276 Zmluvy o ES a článok 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,
   so zreteľom na nariadenie Európskeho parlamentu a Rady (ES) č. 881/2004 z 29. apríla 2004, ktorým sa ustanovuje Európska železničná agentúra (3), a najmä na jeho článok 39,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia (ES, Euratom) č. 1605/2002 (4), a najmä na jeho článok 94,
   so zreteľom na článok 77 rokovacieho poriadku a prílohu VI k rokovaciemu poriadku,
   so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A7-0084/2010),

               1.

               schvaľuje účtovnú závierku Európskej železničnej agentúry za rozpočtový rok 2008;

               2.

               poveruje svojho predsedu, aby postúpil toto rozhodnutie riaditeľovi Európskej železničnej agentúry, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 304, 15.12.2009, s. 89.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 164, 30.4.2004, s. 1.

      (4)  Ú. v. ES L 357, 31.12.2002, s. 72.


title: 2006/469/ES: Rozhodnutie Európskeho parlamentu z  18. januára 2006  o zriadení vyšetrovacieho výboru vo veci krízy spoločnosti Equitable Life Assurance Society

text:
               7.7.2006

               SK

               Úradný vestník Európskej únie

               L 186/58

      ROZHODNUTIE EURÓPSKEHO PARLAMENTU

   z 18. januára 2006
   o zriadení vyšetrovacieho výboru vo veci krízy spoločnosti Equitable Life Assurance Society
   (2006/469/ES)
   EURÓPSKY PARLAMENT,
   so zreteľom na článok 193 Zmluvy o ES,
   so zreteľom na rozhodnutie Európskeho parlamentu, Rady a Komisie 95/167/ES, Euratom, ESUO z 19. apríla 1995 o podrobných ustanoveniach upravujúcich výkon vyšetrovacích právomocí Európskeho parlamentu (1),
   so zreteľom na článok 176 rokovacieho poriadku,
   so zreteľom na žiadosť 213 poslancov Európskeho parlamentu,
   so zreteľom na rozhodnutie konferencie predsedov zo 14. decembra 2005, v ktorom v zásade súhlasila so zriadením vyšetrovacieho výboru, ktorý by sa zaoberal tvrdeniami uvedenými v petícii 0611/2004 Arthura Whita (Brit) a 0029/2005 Paula Braithwaita (Brit) v mene Equitable Members' Action Group a v ďalších petíciách v tej istej veci, ktoré predložili nemeckí a írski navrhovatelia, ktoré sa všetky týkali spoločnosti Equitable Life Assurance Society,
   ROZHODOL TAKTO:
   Článok 1
   Zriadi sa vyšetrovací výbor na vyšetrenie možného porušenia alebo nesprávneho úradného postupu pri uplatňovaní práva Spoločenstva v súvislosti s krízou spoločnosti Equitable Life Assurance Society bez toho, aby tým boli dotknuté právomoci vnútroštátnych súdov a súdov Spoločenstva.
   Článok 2
   Vyšetrovací výbor:

               —

               vyšetrí možné porušenie alebo nesprávny úradný postup pri uplatňovaní smernice 92/96/EHS z 10. novembra 1992 o koordinácii zákonov, iných právnych predpisov a správnych opatrení vzťahujúcich sa na priame životné poistenie, ktorou sa menia a dopĺňajú smernice 79/267/EHS a 90/619/EHS (tretia smernica o životnom poistení) (2), ktorá je v súčasnosti kodifikovaná smernicou Európskeho parlamentu a Rady 2002/83/ES z 5. novembra 2002 o životnom poistení (3), príslušnými orgánmi Spojeného kráľovstva v súvislosti so spoločnosťou Equitable Life Assurance Society, najmä pokiaľ ide o regulačný režim a monitorovanie finančnej sily poisťovní vrátane ich stavu solventnosti, stanovenie primeraných technických rezerv a ich pokrytie zodpovedajúcimi aktívami,

               —

               v tejto súvislosti posúdi, či si Komisia riadne splnila svoju povinnosť monitorovať správnu a včasnú transpozíciu práva Spoločenstva, a zistí, či ku vzniku tejto situácie neprispeli určité systémové nedostatky,

               —

               posúdi tvrdenia, podľa ktorých regulačné orgány Spojeného kráľovstva počas mnohých rokov (prinajmenšom od roku 1989) nezabezpečovali ochranu poistencov prostredníctvom vykonávania prísneho dohľadu nad účtovnými postupmi a tvorbou rezerv a nad finančnou situáciou Equitable Life Assurance Society,

               —

               posúdi stav, v ktorom sa nachádzajú sťažnosti európskych občanov, ktorí nie sú občanmi Spojeného kráľovstva, a primeranosť opravných prostriedkov, ktoré umožňujú právne predpisy Spojeného kráľovstva a/alebo EÚ poistencom z ostatných členských štátov,

               —

               vypracuje návrhy, ktoré v tejto veci považuje za potrebné.

         Článok 3
   Vyšetrovací výbor predloží Európskemu parlamentu predbežnú správu do 4 mesiacov od zahájenia svojej činnosti, aby mohol do 12 mesiacov od prijatia tohto rozhodnutia predložiť Európskemu parlamentu svoju záverečnú správu.
   Článok 4
   Vyšetrovací výbor bude zložený z 22 poslancov Európskeho parlamentu.

      V Štrasburgu 18. januára 2006

            Za Európsky parlament

            predseda

         J. BORRELL FONTELLES

      (1)  Ú. v. ES L 113, 19.5.1995, s. 1.

      (2)  Ú. v. ES L 360, 9.12.1992, s. 1. Smernica naposledy zmenená a doplnená smernicou Európskeho parlamentu a Rady 2002/87/ES (Ú. v. EÚ L 35, 11.2.2003, s. 1).

      (3)  Ú. v. ES L 345, 19.12.2002, s. 1. Smernica naposledy zmenená a doplnená smernicou 2005/68/ES (Ú. v. EÚ L 323, 9.12.2005, s. 1).


title: Rozhodnutie Komisie z 12. mája 1986 o zriadení Poradného výboru pre šírenie poľnohospodárskych informácií

text:
Avis juridique important

|

31986D0200

Official Journal L 149 , 03/06/1986 P. 0046 - 0047 Finnish special edition: Chapter 3 Volume 21 P. 0070  Swedish special edition: Chapter 3 Volume 21 P. 0070

ROZHODNUTIE KOMISIEz 12. mája 1986o zriadení Poradného výboru pre šírenie poľnohospodárskych informácií(86/200)EHS)KOMISIA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva,keďže práca na šírení poľnohospodárskych informácií ustanovená v článku 41 Zmluvy môže byť efektívnejšie koordinovaná spoluprácou medzi Komisiou a príslušnými národnými expertmi v rámci výboru expertov;keďže pre tento účel treba zriadiť Poradný výbor pre šírenie poľnohospodárskych informácií, v ktorom budú zastúpené útvary poľnohospodárskych informácií členských štátov,ROZHODLA TAKTO:Článok 1Týmto sa v rámci Komisie zriaďuje Poradný výbor pre šírenie poľnohospodárskych informácií, ďalej len "výbor".Článok 21. Výbor bude zložený z vedúcich poľnohospodárskych poradenských služieb členských štátov, pričom každému z nich bude pomáhať odborník v oblasti prenosu informácií.2. Vedúci poradenskej služby môže byť z času na čas a podľa jeho uváženia nahradený na ktoromkoľvek jednotlivom zasadnutí členom jeho služby, ktorý je odborníkom na poradenstvo vo veci prerokúvanej na tomto zasadnutí.Článok 3Zástupca Komisie bude predsedať všetkým zasadnutiam výboru. Komisia bude zabezpečovať aj sekretárske služby pre výbor.Článok 4Komisia sa môže obrátiť na výbor vo veci najefektívnejších spôsobov a prostriedkov:a) zdokonaľovania praktickej efektívnosti Zoznamu poľnohospodárskeho výskumu pre celé spoločenstvo (AGREP) a Poľnohospodárskej databázy FAO/EHS (EUR-AGRIS);b) poskytovania Komisii, v spolupráci so Stálym výborom pre poľnohospodársky výskum, všetkých príslušných informácií o poľnohospodárskych a farmárskych problémoch, ktorých riešenie je dôležité pre plynulý rozvoj spoločnej poľnohospodárskej politiky;c) prenosu všetkých príslušných výsledkov výskumných programov spoločenstva poradenským službám a farmárom v zrozumiteľnom jazyku;d) zdokonaľovania obsahu, metód implementácie a efektívnosti štrukturálnych opatrení politiky v akejkoľvek danej oblasti alebo regióne spoločenstva, ak je to potrebné;e) oznamovania všetkých príslušných informácií o iných príslušných aspektoch spoločnej poľnohospodárskej politiky osobám pracujúcim v poľnohospodárstve v celom spoločenstve.Článok 51. Funkčné obdobie členov výboru je trojročné a môže sa obnoviť.2. Po uplynutí trojročného obdobia zostanú členovia výboru vo svojej funkcii, pokým nebudú nahradení alebo pokým sa neobnoví ich funkčné obdobie.3. Funkčné obdobie člena môže skončiť pred uplynutím trojročného obdobia z dôvodu odstúpenia alebo úmrtia. Môže skončiť aj vtedy, ak poradenská služba, ktorú člen zastupuje, požiada, aby bol nahradený. V každom prípade osobu, ktorá nahradí takéhoto člena pre zvyšok daného funkčného obdobia, bude menovať príslušná poradenská služba po vhodných konzultáciách s Komisiou.4. Členovia nebudú za svoje služby odmeňovaní.5. Komisia uverejní zoznam členov výboru v Úradnom vestníku Európskych spoločenstiev ako informáciu.Článok 6Výbor môže vytvoriť pracovné skupiny, ktoré mu pomôžu pri výkone jeho práce. Výbor bude zvolávať Komisia podľa potreby. Na stretnutiach výboru a jeho pracovných skupín sa zúčastňujú zástupcovia príslušných odborov Komisie.Článok 71. O záležitostiach prerokúvaných výborom sa nehlasuje.2. Ak Komisia požiada výbor o stanovisko, môže stanoviť lehotu, počas ktorej má výbor stanovisko predložiť.3. Názory, ktoré vyjadria rozličné zastúpené poradenské služby, budú zahrnuté v súhrnnom zápise, ktorý bude doručený Komisii.4. V prípade, že výbor dosiahne jednohlasnú zhodu o danom stanovisku, sformuluje odsúhlasené závery a pripojí ich k súhrnnému zápisu.Článok 8Bez toho, aby bol dotknutý článok 214 zmluvy, sa od členov výboru požaduje, aby neprezrádzali žiadne informácie, ktoré získajú počas práce výboru, keď ich Komisia informuje, že sa požadované stanovisko týka dôverných záležitostí.V takých prípadoch sa na príslušných zasadaniach môžu zúčastniť len členovia výboru a zástupcovia odborov Komisie.Článok 9Toto rozhodnutie nadobúda účinnosť 12. mája 1986.V Bruseli 12. mája 1986Za KomisiuFrans ANDRIESSENpodpredseda


title: Rozhodnutie Rady (EÚ) 2015/2169 z 1. októbra 2015 o uzavretí Dohody o voľnom obchode medzi Európskou úniou a jej členskými štátmi na jednej strane a Kórejskou republikou a na strane druhej

text:
               25.11.2015

               SK

               Úradný vestník Európskej únie

               L 307/2

         ROZHODNUTIE RADY (EÚ) 2015/2169
   z 1. októbra 2015
   o uzavretí Dohody o voľnom obchode medzi Európskou úniou a jej členskými štátmi na jednej strane a Kórejskou republikou a na strane druhej
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 91, článok 100 ods. 2, článok 167 ods. 3 a článok 207 v spojení s článkom 218 ods. 6 písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Rada 23. apríla 2007 poverila Komisiu, aby v mene Európskej únie a jej členských štátov rokovala o dohode o voľnom obchode s Kórejskou republikou (ďalej len „Kórea“).

               (2)

               Tieto rokovania sa uzavreli a dohoda o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (ďalej len „dohoda“) sa parafovala 15. októbra 2009.

               (3)

               V súlade s rozhodnutím Rady 2011/265/EÚ zo 16. septembra 2010 o podpísaní v mene Európskej únie a o predbežnom vykonávaní Dohody o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (1) bola dohoda podpísaná v mene Únie 6. októbra 2010 a predbežne sa vykonáva do jej uzavretia k neskoršiemu dátumu.

               (4)

               Dohoda by sa mala schváliť.

               (5)

               Touto dohodou nie sú dotknuté práva investorov členských štátov Únie využívať akékoľvek priaznivejšie zaobchádzanie stanovené v ktorejkoľvek dohode medzi členským štátom a Kóreou, ktorá sa týka investícií.

               (6)

               Podľa článku 218 ods. 7 zmluvy je vhodné, aby Rada splnomocnila Komisiu na schválenie určitých obmedzených zmien dohody. Komisia by sa mala splnomocniť na ukončenie nároku týkajúceho sa koprodukcií stanoveného v článku 5 Protokolu o kultúrnej spolupráci, pokiaľ nerozhodne, že nárok by mal trvať naďalej a Rada jej rozhodnutie neschváli v rámci osobitného postupu nevyhnutného vzhľadom na citlivý charakter tohto prvku dohody ako aj na skutočnosť, že dohoda sa má uzavrieť Úniou a jej členskými štátmi. V súlade s článkom 10.25 dohody by sa Komisia okrem toho mala splnomocniť na schválenie zmien, ktoré má prijať pracovná skupina pre zemepisné označenia.

               (7)

               Je vhodné stanoviť príslušné postupy na ochranu zemepisných označení, ktorým sa podľa dohody poskytuje ochrana,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (2).
   Článok 2
   Predseda Rady určí osobuy) splnomocnenúé) vydať v mene Únie oznámenie uvedené v článku 15.10 ods. 2 dohody s cieľom vyjadriť súhlas Únie s tým, že bude touto dohodou viazaná.
   Článok 3
   1.   Komisia Kórei oznámi úmysel Únie nepredĺžiť obdobie nároku týkajúceho sa koprodukcie podľa článku 5 Protokolu o kultúrnej spolupráci v nadväznosti na postup stanovený v článku 5 ods. 8 uvedeného protokolu, pokiaľ Rada na návrh Komisie štyri mesiace pred koncom tohto obdobia nevyjadrí súhlas s jeho predĺžením. Ak Rada súhlasí s predĺžením nároku, toto ustanovenie sa opäť začne uplatňovať na konci predĺženého obdobia nároku. Na špecifické účely rozhodovania o predĺžení obdobia nároku sa Rada uznáša jednomyseľne.
   2.   Na účely článku 10.25 dohody Komisia schvaľuje v mene Únie zmeny dohody vykonané na základe rozhodnutí pracovnej skupiny pre zemepisné označenia. V prípade, že zainteresované strany nemôžu dosiahnuť dohodu v súvislosti s námietkami týkajúcimi sa zemepisného označenia, Komisia prijíma takúto pozíciu na základe postupu stanoveného v článku 15 ods. 2 nariadenia Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (3). Lehota uvedená v článku 5 ods. 6 rozhodnutia Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (4) je jeden mesiac.
   Článok 4
   1.   Názov chránený podľa kapitoly 10 oddielu C „Zemepisné označenia“ k dohode, môže používať ktorýkoľvek hospodársky subjekt, ktorý na trh uvádza poľnohospodárske výrobky, potraviny, vína, aromatizované vína alebo liehoviny, ktoré zodpovedajú príslušnej špecifikácii.
   2.   Členské štáty a inštitúcie Európskej únie presadzujú ochranu stanovenú v článkoch 10.18 až 10.23 dohody aj na žiadosť zainteresovanej strany.
   Článok 5
   Pozíciu, ktorú má Únia prijať vo Výbore pre kultúrnu spoluprácu v súvislosti s rozhodnutiami s právnymi účinkami, určí Rada v súlade so zmluvou. Úniu zastupujú vo Výbore pre kultúrnu spoluprácu vyšší úradníci z Komisie a členských štátov, ktorí majú odborné znalosti a skúsenosti v oblasti kultúrnych záležitostí a postupov a ktorí v súlade so zmluvou prezentujú pozíciu Únie.
   Článok 6
   Na účely prijatia vykonávacích predpisov potrebných na uplatňovanie pravidiel, ktoré obsahuje príloha IIa k protokolu o vymedzení pojmu „pôvodné výrobky“ a o metódach administratívnej spolupráce k dohode, sa uplatňuje článok 247a nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (5).
   Článok 7
   Túto dohodu nemožno vykladať tak, že sa ňou udeľujú práva alebo ukladajú povinnosti, ktorých sa možno priamo dovolávať na súdoch členského štátu alebo Únie.
   Článok 8
   Toto rozhodnutie nadobúda účinnosť dňom jeho prijatia.

      V Luxemburgu 1. októbra 2015

            Za Radu

            predseda

         É. SCHNEIDER

      (1)  Ú. v. EÚ L 127, 14.5.2011, s. 1.

      (2)  Dohoda sa uverejnila v Ú. v. EÚ L 127, 14.5.2011, s. 1, spolu s rozhodnutím o podpísaní.

      (3)  Ú. v. EÚ L 93, 31.3.2006, s. 12.

      (4)  Ú. v. ES L 184, 17.7.1999, s. 23.

      (5)  Ú. v. ES L 302, 19.10.1992, s. 1.


title: 2005/781/ES: Rozhodnutie Rady zo 6. júna 2005 o uzavretí Dohody o vedeckej a technologickej spolupráci medzi Európskym spoločenstvom a Brazílskou federatívnou republikou

text:
               11.11.2005

               SK

               Úradný vestník Európskej únie

               L 295/37

         ROZHODNUTIE RADY
   zo 6. júna 2005
   o uzavretí Dohody o vedeckej a technologickej spolupráci medzi Európskym spoločenstvom a Brazílskou federatívnou republikou
   (2005/781/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 170 ods. 2 v spojení s prvou vetou prvého pododseku jej článku 300 ods. 2 a článkom 300 ods. 3,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Komisia dojednala v mene Spoločenstva Dohodu o vedeckej a technologickej spolupráci s Brazílskou federatívnou republikou.

               (2)

               S výhradou jej možného uzavretia k neskoršiemu dátumu bola dohoda parafovaná 3. decembra 2002 a podpísaná 19. januára 2004.

               (3)

               Dohoda by sa mala schváliť,

         ROZHODLA TAKTO:
   Článok 1
   Dohoda o vedeckej a technologickej spolupráci medzi Európskym spoločenstvom a Brazílskou federatívnou republikou sa týmto schvaľuje v mene Spoločenstva.
   Text dohody je pripojený k tomuto rozhodnutiu (2).
   Článok 2
   Predseda Rady predkladá v mene Spoločenstva oznámenie stanovené v článku XII dohody.

      V Luxemburgu 6. júna 2005

            Za Radu

            predseda

         J. KRECKÉ

      (1)  Stanovisko Európskeho parlamentu z 28. apríla 2005 (zatiaľ neuverejnené v úradnom vestníku).

      (2)  Pozri stranu 38 tohto Úradného vestníka.
    ---documentbreak---

               11.11.2005

               SK

               Úradný vestník Európskej únie

               L 295/38

         PREKLAD
   DOHODA
   o vedeckej a technologickej spolupráci medzi Európskym spoločenstvom a Brazílskou federatívnou republikou
   EURÓPSKE SPOLOČENSTVO (ďalej len „Spoločenstvo“)
   na jednej strane
   a
   VLÁDA BRAZÍLSKEJ FEDERATÍVNEJ REPUBLIKY (ďalej len „Brazília“)
   na strane druhej,
   ďalej len „strany“,
   VZHĽADOM NA Rámcovú dohodu o spolupráci medzi stranami, uzavretú 29. júna 1992, ktorá nadobudla platnosť 1. novembra 1995;
   VZHĽADOM NA dôležitosť vedy a technológie pre hospodársky a sociálny rozvoj Brazílie a Spoločenstva;
   VZHĽADOM NA súčasnú vedeckú a technologickú spoluprácu medzi Brazíliou a Spoločenstvom;
   VZHĽADOM NA skutočnosť, že Brazília a Spoločenstvo v súčasnosti vykonávajú a podporujú výskumné aktivity vrátane demonštračných projektov v niekoľkých oblastiach spoločného záujmu, ktoré sú vymedzené v článku II písm. d) tejto dohody, a na skutočnosť, že spoločné výhody možno získať zo spoločnej účasti na výskumných a vývojových aktivitách založených na reciprocite;
   ŽELAJÚC SI vytvorenie formálneho základu spolupráce v oblasti vedeckého a technologického výskumu s cieľom rozšíriť a zintenzívniť realizáciu aktivít spolupráce v oblastiach spoločného záujmu a podpory využívania výsledkov takejto spolupráce na hospodársky a sociálny prospech oboch strán;
   VZHĽADOM NA skutočnosť, že súčasná dohoda o vedeckej a technologickej spolupráci je súčasťou všeobecnej spolupráce medzi Brazíliou a Spoločenstvom,
   SA DOHODLI TAKTO:
   Článok I
   Účel
   Strany podporujú, rozvíjajú a napomáhajú aktivity spolupráce v oblastiach spoločného záujmu realizáciou a podporou vedeckého a technologického výskumu a rozvojových aktivít.
   Článok II
   Vymedzenie pojmov
   Na účely tejto dohody:

               a)

               „aktivita spolupráce“ znamená každú aktivitu, ktorú strany vykonávajú alebo podporujú podľa tejto dohody vrátane spoločného výskumu;

               b)

               „informácie“ znamenajú vedecké alebo technické údaje a výsledky alebo metódy výskumu a vývoja, ktoré majú pôvod v spoločnom výskume, a všetky ostatné údaje, ktoré účastníci aktivít spolupráce a ak je to nutné, aj samotné strany, považujú za nevyhnutné;

               c)

               „duševné vlastníctvo“ má význam vymedzený v článku 2 Dohovoru, ktorým sa zriaďuje Svetová organizácia duševného vlastníctva, ktorý bol podpísaný v Štokholme 14. júla 1967;

               d)

               „spoločný výskum“ znamená výskum, technologický vývoj alebo demonštračné projekty, ktoré sa realizujú s finančnou podporou alebo bez finančnej podpory jednej alebo oboch strán a ktoré zahŕňajú spoluprácu medzi účastníkmi z Brazílie a zo Spoločenstva. „Demonštračné projekty“ sú projekty zamerané na preukázanie realizovateľnosti nových technológií, ktoré ponúkajú potenciálny hospodársky prospech, ale nemôžu sa priamo obchodne využiť. Strany sa pravidelne navzájom informujú o aktivitách, ktoré sa považujú za aktivity spoločného výskumu podľa článku VI;

               e)

               „účastník“ alebo „výskumné subjekty“ znamená osobu alebo skupinu osôb, výskumný ústav alebo iný právny subjekt alebo podnik založený v Brazílii alebo v Spoločenstve, ktorý je zapojený do aktivít spolupráce, vrátane samotných strán.

         Článok III
   Zásady
   Aktivity spolupráce sa vykonávajú na základe týchto zásad:

               a)

               spoločný prospech založený na celkovej rovnováhe výhod;

               b)

               recipročný prístup k aktivitám výskumu a technologického rozvoja, ku ktorým sa zaviazala každá strana;

               c)

               včasná výmena informácií, ktoré môžu ovplyvniť aktivity spolupráce;

               d)

               primeraná ochrana práv duševného vlastníctva.

         Článok IV
   Oblasti aktivít spolupráce
   Spolupráca podľa tejto dohody sa môže týkať všetkých oblastí spoločného záujmu, v ktorých obidve strany realizujú alebo podporujú výskumné aktivity a aktivity technologického vývoja (ďalej len „RTD“) v súlade s článkom VI ods. 3 písm. b). Tieto aktivity musia byť zostavené tak, aby podporovali rast vedy, priemyselnej konkurencieschopnosti a hospodársky a sociálny rozvoj s dôrazom na tieto oblasti:

               —

               biotechnológia,

               —

               informačné a komunikačné technológie,

               —

               bioinformatika,

               —

               vesmír,

               —

               mikro- a nanotechnológie,

               —

               výskum materiálov,

               —

               čisté technológie,

               —

               riadenie a trvalo udržateľné využívanie environmentálnych zdrojov,

               —

               biologická bezpečnosť,

               —

               zdravie a medicína,

               —

               aeronautika,

               —

               metrológia, štandardizácia a posudzovanie zhody, a

               —

               humánne vedy.

         Článok V
   Programy spolupráce a aktivity spolupráce
   1.   Strany podporujú:

               a)

               účasť výskumných subjektov na aktivitách spolupráce, na ktoré sa vzťahuje táto dohoda, v súlade s ich vlastnými vnútornými politikami a predpismi s cieľom poskytnúť porovnateľné príležitosti na účasť na ich aktivitách vedeckého výskumu a technologického rozvoja a dobrého využitia ich výhod;

               b)

               recipročný prístup k aktivitám podporovaným každou stranou v rámci súčasných národných programov a politík.

         2.   Aktivity spolupráce môžu mať tieto formy:

               a)

               spoločné projekty RTD;

               b)

               návštevy a výmeny vedcov, výskumných pracovníkov a technických odborníkov;

               c)

               spoločné organizovanie vedeckých seminárov, konferencií, sympózií a workshopov, ako aj účasť odborníkov na týchto aktivitách;

               d)

               dohodnuté akcie ako spojenie projektov RTD, ktoré sa už realizovali v súlade s postupmi, ktoré platia pre programy RTD každej strany a vedecké siete;

               e)

               výmena a zdieľanie vybavenia a materiálov;

               f)

               výmena informácií o predpisoch, zákonoch, nariadeniach a programoch, ktoré sa týkajú spolupráce v rámci tejto dohody, vrátane informácií o politike v oblasti vedy a technológie;

               g)

               rôzne ďalšie opatrenia odporúčané riadiacim výborom, ktorý sa má zriadiť podľa článku VI, ktoré sa považujú za opatrenia, ktoré sú v súlade s politikami a postupmi použiteľnými u oboch strán.

         3.   Spoločné projekty RTD sa realizujú až po tom, čo účastníci uzavrú plán správy spoločnej technológie, ako je uvedené v prílohe k tejto dohode.
   Článok VI
   Koordinácia a realizácia aktivít spolupráce
   1.   Koordináciu a realizáciu aktivít spolupráce v rámci tejto dohody vykonávajú za Spoločenstvo útvary Európskej komisie a za Brazíliu ministerstvo zahraničných vecí, ktoré pôsobia ako exekutívni zástupcovia.
   2.   Exekutívni zástupcovia zriadia Riadiaci výbor pre vedeckú a technickú spoluprácu, ktorý bude zodpovedný za riadenie tejto dohody. Výbor pozostáva z oficiálnych zástupcov každej strany a vypracuje vlastný rokovací poriadok.
   3.   Medzi povinnosti riadiaceho výboru patrí:

               a)

               navrhovanie a podpora aktivít spolupráce v rámci tejto dohody v súlade s článkom V;

               b)

               uvedenie prioritných sektorov alebo podsektorov spoločného záujmu, v ktorých sa hľadá spolupráca medzi potenciálnymi sektormi pre spoluprácu v oblasti RTD, na nasledujúci rok podľa článku V ods. 1 písm. b);

               c)

               navrhovanie spojenia projektov spoločného záujmu alebo doplnkových projektov výskumným pracovníkom obidvoch strán;

               d)

               predkladanie odporúčaní podľa článku V ods. 2 písm. g);

               e)

               poskytovanie poradenstva stranám, ako posilniť a zlepšiť spoluprácu v súlade so zásadami stanovenými v tejto dohode;

               f)

               monitorovanie a posudzovanie účinného fungovania a vykonávania tejto dohody;

               g)

               predkladanie ročnej správy stranám o stave, dosiahnutej úrovni a efektívnosti spolupráce, na ktorú sa zaviazali podľa tejto dohody. Táto správa sa zašle spoločnému výboru zriadenému podľa Rámcovej dohody o spolupráci, uzavretej medzi stranami 29. júna 1992.

         4.   Riadiaci výbor, ktorý podlieha spoločnému výboru, sa zvyčajne stretáva raz za rok, prednostne pred zasadnutím spoločného výboru podľa plánu, ktorý bol vopred spoločne odsúhlasený. Zasadnutia sa konajú striedavo v Spoločenstve a v Brazílii. Mimoriadne zasadnutia sa môžu konať na požiadanie ktorejkoľvek zo strán.
   5.   Náklady, ktoré vzniknú v dôsledku účasti zástupcov na zasadnutiach riadiaceho výboru, znáša tá strana, ktorú zástupcovia zastupujú.
   Článok VII
   Financovanie
   Aktivity spolupráce sú podmienené dostupnosťou dostatočných finančných prostriedkov a príslušnými zákonmi, predpismi, politikami a programami strán. Náklady, ktoré vzniknú účastníkom v rámci aktivít spolupráce, sa vo väčšine prípadov nebudú uhrádzať prevodom finančných prostriedkov medzi stranami.
   Článok VIII
   Vstup pracovníkov a vybavenie
   1.   Každá strana podnikne všetky primerané kroky a maximálne sa vynasnaží v rámci zákonov a predpisov platných na území každej strany uľahčiť vstup, pobyt a výstup osôb, materiálov, údajov a vybavenia, ktoré súvisia s aktivitami alebo sa používajú pri aktivitách spolupráce a ktoré vyvinuli strany v rámci ustanovení tejto dohody, na a zo svojho územia, v prípade ktorých má byť poskytnuté oslobodenie od daní a ciel podľa legislatívnych a regulačných ustanovení platných na území každej strany.
   2.   V prípadoch, keď špecifický program spolupráce jednej strany má poskytnúť finančnú pomoc účastníkom druhej strany, granty, finančné príspevky alebo podobná pomoc poskytnutá jednou stranou účastníkom druhej strany na podporu týchto aktivít sú oslobodené od daní a ciel podľa právnych predpisov platných na území každej strany.
   Článok IX
   Duševné vlastníctvo
   Záležitosti duševného vlastníctva, ktoré vzniknú v rámci tejto dohody, sa riešia v súlade s prílohou, ktorá tvorí neoddeliteľnú súčasť tejto dohody.
   Článok X
   Aktivity Spoločenstva na prospech rozvojových krajín
   Táto dohoda nemá vplyv na účasť Brazílie ako rozvojovej krajiny na aktivitách Spoločenstva v oblasti výskumu pre rozvoj.
   Článok XI
   Územná platnosť
   Táto dohoda sa na jednej strane uplatňuje na územiach, na ktorých sa uplatňuje Zmluva o založení Európskeho spoločenstva, a za podmienok ustanovených v tejto zmluve a na druhej strane na území Brazílskej federatívnej republiky.
   Článok XII
   Nadobudnutie platnosti, ukončenie a urovnanie sporov
   1.   Táto dohoda nadobúda platnosť v deň, keď si obidve strany navzájom oznámia písomne, že príslušné vnútorné postupy, ktoré sú potrebné na nadobudnutie jej platnosti, boli ukončené.
   2.   Dohoda je spočiatku platná päť rokov a môže sa predĺžiť po vzájomnej dohode strán po zhodnotení v predposlednom roku každého následného predĺženého obdobia.
   3.   Táto dohoda sa môže meniť a dopĺňať po dohode oboch strán. Zmeny a doplnenia nadobúdajú platnosť za rovnakých podmienok, ako sú podmienky uvedené v odseku 1.
   4.   Túto dohodu môže každá strana kedykoľvek ukončiť na základe šesťmesačnej písomnej výpovede zaslanej druhej strane diplomatickou cestou. Uplynutie platnosti alebo ukončenie tejto dohody nemá vplyv na platnosť ani trvanie iných spoločných výskumných projektov prebiehajúcich v jej rámci, ani na špecifické práva a záväzky, ktoré vznikli v súlade s prílohou.
   5.   Všetky otázky alebo spory súvisiace s výkladom alebo vykonávaním tejto dohody sa riešia vzájomnou dohodou strán.
   V Brazílii 19. januára 2004, vypracované v dvoch vyhotoveniach v anglickom, dánskom, fínskom, francúzskom, gréckom, holandskom, nemeckom, portugalskom, španielskom, švédskom a talianskom jazyku, pričom všetky znenia sú rovnako autentické. V prípade rozdielu vo výklade medzi ktorýmikoľvek z týchto jazykov má prednosť anglický text.
   PRÍLOHA
   DUŠEVNÉ VLASTNÍCTVO
   V súlade s článkom IX tejto dohody:

               Strany zabezpečia, aby duševné vlastníctvo vytvorené v rámci tejto dohody bolo chránené primerane a efektívne.

               Strany sa zaväzujú, že sa budú v primeranom čase navzájom informovať o tých vynálezoch alebo iných dielach vytvorených v rámci tejto dohody, ktoré môžu vytvoriť práva duševného vlastníctva.

         I.   PÔSOBNOSŤ

               A.

               Na účely tejto dohody má „duševné vlastníctvo“ význam definovaný v článku 2 Dohovoru, ktorým sa zriaďuje Svetová organizácia duševného vlastníctva (WIPO), ktorý bol podpísaný v Štokholme 14. júla 1967.

               B.

               Táto príloha inak neupravuje ani neovplyvňuje rozdelenie práv, záujmov a duševného vlastníctva medzi stranou a jej štátnymi príslušníkmi alebo účastníkmi, ktoré bude stanovené zákonmi a predpismi každej strany.

               C.

               Vzniknuté spory súvisiace s duševným vlastníctvom sa budú riešiť poradou medzi príslušnými zúčastnenými inštitúciami alebo ak to bude potrebné, medzi stranami alebo ich poverenými zástupcami. Ak sa strany vzájomne dohodli, spory možno predložiť arbitrážnemu súdu v súlade s ustanoveniami medzinárodného práva, ktoré platia pre daný prípad. Pokiaľ strany alebo ich poverení zástupcovia nerozhodli alebo neschválili v písomnej podobe inak, platia arbitrážne normy Komisie OSN pre medzinárodné obchodné právo (UNCITRAL).

               D.

               V prípade, že sa niektorá zo strán domnieva, že konkrétny spoločný výskumný projekt v rámci tejto dohody viedol alebo bude viesť k vytvoreniu alebo poskytnutiu takého typu duševného vlastníctva, ktoré nie je chránené právnymi predpismi platnými na území druhej strany, je potrebné, aby strany okamžite viedli rokovania, aby našli spoločne prijateľné riešenie v súlade s platnými právnymi predpismi.

         II.   ROZDELENIE PRÁV

               A.

               Každá strana v závislosti od podmienok vlastných právnych predpisov môže mať prostredníctvom zmluvy neexkluzívnu, neodvolateľnú a od licenčných poplatkov oslobodenú licenciu na prekladanie, reprodukovanie, úpravu, šírenie a verejné distribuovanie článkov, správ, technických a vedeckých kníh, ktoré boli vytvorené priamo v rámci aktivít spolupráce, na ktoré sa vzťahuje táto dohoda, za predpokladu, že sa budú rešpektovať zákonné ustanovenia o vlastníctve a prevode autorských práv na vytvorenie diela. Všetky kópie diel, ktoré podliehajú autorským právam, vytvorené v súlade s týmito ustanoveniami a verejne distribuované, musia uvádzať mená autorov okrem prípadov, keď autori špecificky odmietli toto právo.

               B.

               Práva v prípade všetkých foriem duševného vlastníctva, ktoré nie sú uvedené v oddiele II časti A tejto prílohy, sa rozdeľujú takto:

                           1.

                           Navštevujúci výskumní pracovníci, akými sú vedci navštevujúci hlavne pre podporu svojho vzdelávania, získavajú práva duševného vlastníctva v rámci dohôd so svojimi hostiteľskými inštitúciami v súlade s ustanoveniami príslušných národných právnych predpisov o danej veci. Okrem toho každý navštevujúci výskumný pracovník uvedený ako vynálezca má rovnaké právo na primeraný podiel na všetkých licenčných poplatkoch, ktoré získala hostiteľská inštitúcia v rámci licencie za používanie duševného vlastníctva, ako výskumní pracovníci hostiteľskej inštitúcie;

                           2.

                           pokiaľ ide o duševné vlastníctvo, ktoré je alebo môže byť vytvorené v rámci spoločného výskumu, účastníci vyhotovia plán správy spoločnej technológie, ktorý sa vyjedná vo forme písomnej zmluvy medzi účastníkmi projektov spoločného výskumu, ktorá bude vopred stanovovať spravodlivé a vyvážené rozdelenie výsledkov alebo prínosov, ktoré pochádzajú zo spolupráce, pričom sa vezme do úvahy pomerné prispenie strán alebo ich účastníkov a prísne sa budú dodržiavať zákony o duševnom vlastníctve, ktoré platia na území každej strany, a medzinárodné dohody o duševnom vlastníctve, ktorých sú strany signatármi:

                                       a)

                                       ak strany alebo ich účastníci neprijmú plán správy spoločnej technológie v počiatočnej fáze spolupráce a ak nedokážu dosiahnuť súhlas strany, ktorá si je vedomá vytvorenia alebo pravdepodobnosti vytvorenia daného duševného vlastníctva v dôsledku spoločného výskumu v priebehu primeraného obdobia, nie dlhšieho ako šesť mesiacov, potom strany musia okamžite viesť rokovania, aby našli spoločne prijateľné riešenie. Až do rozhodnutia o tejto záležitosti je takéto duševné vlastníctvo spoločným vlastníctvom strán alebo ich účastníkov, pokiaľ sa spoločne nedohodlo inak;

                                       b)

                                       ak projekt spoločného výskumu realizovaný v rámci tejto dohody vedie k vytvoreniu diela, v prípade ktorého je pravdepodobné, že bude chránené právami duševného vlastníctva, na ktoré sa nevzťahujú právne predpisy platné na území jednej zo strán, strany musia okamžite viesť rokovania, aby našli spoločne prijateľné riešenie v súlade s platnými právnymi predpismi.

         III.   DÔVERNÉ INFORMÁCIE

               A.

               Každá strana a jej účastníci musia chrániť obchodné a/alebo priemyselné tajomstvá označené ako dôverné, ktoré boli vytvorené alebo poskytnuté v rámci tejto dohody, v súlade s platnými zákonmi, nariadeniami a predpismi, ako bolo dohodnuté medzi stranami.

               B.

               Žiadna strana ani účastník nemôžu prezradiť informácie, ktoré boli označené ako dôverné, bez predchádzajúceho povolenia, s výnimkou zamestnancov, ktorí patria do kategórie úradníkov, dodávateľov a subdodávateľov; uvoľnenie informácií sa musí prísne obmedziť na strany, ktoré sú zapojené do projektu spoločného výskumu dohodnutého medzi účastníkmi, a/alebo na oprávnených pracovníkov vládnych orgánov, ktorí sú spojení s projektom alebo touto dohodou.

               C.

               Informácie možno prezradiť stranám iba na základe písomného povolenia a nesmú sa v žiadnom prípade zverejniť vo väčšom rozsahu, ako je vyložene nevyhnutné na realizáciu úloh, povinností alebo zmlúv spojených so zverejnenými informáciami.

               D.

               Príjemcovia dôverných informácií sa musia písomne zaviazať, že budú tieto informácie zachovávať ako dôverné a strany musia zabezpečiť, že tento záväzok bude splnený.

               E.

               Strana musí okamžite informovať druhú stranu, ak nie je schopná alebo je pravdepodobné, že nebude schopná zaručiť, že nedôjde k prezradeniu dôverných informácií. Strany sa spolu poradia, aby určili, aké opatrenia budú vhodné v takomto prípade.